《题高尚书夜山图》
元代·薛玄曦

高李风流仕西浙，共倚危楼望吴越。吴越江山千万里，高侯画对中秋月。

生纸经营入董源，朦胧烟树迷宫阙。玉露沈沈四泬寥，潮声已息箫声咽。

不写思陵全盛时，空遗白塔堪愁绝。君不见王子猷，亦向山阴弄雪舟。

谁拈秃笔埽清游，古今嘉致总悠悠。

作者简介：（1289—1345）河东人，徙居贵溪，字玄卿，号上清外史。道士。年十二入道龙虎山，师事张留孙、吴全节。仁宗时荐授大都崇真万寿宫提举。顺帝至正初，授弘文裕德崇仁真人，佑圣观住持，兼领杭州诸宫观。玄曦负才气，倜傥不羁，善为文，尤长于诗。有《上清集》。